Уатлала или Индианците Каскейдс, или само Каскейдс е северноамериканско индианско племе на Горните чинуки, което говори диалект на езика Кикшт или Горен чинук на Чинукското езиково семейство. Селата на групата уатлала са разположени около водопадите на река Колумбия и устието на река Уиламет. Другите чинукски народи ги наричат Аяхаскит или Гатлахишак – хората от водопада. По-известни са с името си уатлала по името на едно от селата им. Други техни имена са Катлатлала, Клачела, Уатламулхам и Катлагакия. Луис и Кларк през 1806 г. ги наричат Шахала – народ, който включва племената йехух, уаклела, клачела и нийрчекиу. Уатлала, които се заселват в резервата Уорм Спрингс след 1855 г. стават известни като групата Кигалтуала на уаско.